Romanos 14
Ma 'at tzij puwi awachalal
1We 'o jun winak chi c'a maja cu ta u be bien i c'utunic re i Crísto, chi c'ulaj iwu'; xak mi 'an ch'o'oj ru' che tak i cu ch'ob ire, we n-kas ta xak jun ru' wach i qui ch'ob yix. 2Por ejémplo, 'o jujun quiqui ch'obo chi 'is 'utz wach i ca tijawic, xui-ri, 'o jujun n-kas ta jiquil qui c'ux y quiqui bij ique chi xui ichaj 'utz ca tijawic re u ti'balil qui wa. 3Bay, i jun chi cu bij chi 'is 'utz wach ca tijawic, mu ch'ach'a i jun chi 'o i n-cu tij taj. Xak i jun chi 'o i n-cu tij taj, mu ch'ach'a i jun chi 'is cu tijo. Mu 'at tzij che, man i Dios ya u c'ulam chic ru'. 4¿Ix pachin yix chi qui 'at tzij puwi i rajchac jun chic? Are i u patron ire ca 'ataw na tzij puwi we 'utz u chac cu 'ano o we n-'us taj. Jun, we sakil laj rajchac i Dios, 'utz 'uri que'el u chac, man 'o u cho'ab i Dios ru', chu 'onquil u chac.
5Quin bij chic jun ejémplo: 'o i kachalal que binic chi 'o tak i 'ij chi mas nim u 'ij chiquiwach juban chic 'ij. Xak 'o i que binic chi i tak i 'ij 'is je xak jun, mi jun 'o u 'ij. Bay, chaka jujunal wi, chaka ch'obo usuc', te'uri chaka 'ana pacha i caka na pa ka c'ux chi suc'ulic. 6Pachin ca cojow i nim laj 'ij, chu 'ana man ocsabal re u 'ij i Kajwal. Xak pachin n-ca cojow ti nim laj 'ij-le, chu 'ana man cu na pu c'ux chi are u rayijbal i Kajwal. Xak pachin 'is cu tijo, xak cu 'ano, ocsabal re u 'ij i Kajwal, man cu tioxij che i Dios rumal u wa. Xak pachin i 'o i n-cu tij taj, queje ile cu 'ano man xak ocsabal re u 'ij i Kajwal; xak cu tioxij che i Dios.
7I ka c'aslemal, n-xui ti yoj 'o ke che; xak i ka camic, n-xui ti yoj 'o ke che; man i Kajwal, 'o re ire che. 8We oj c'aslic, are rumal caka cojbej-re u 'ij i Kajwal; we xi coj camic, xak cojbal-re u 'ij i Kajwal. Que'el 'uri, we oj c'aslic, we xi xoj camic, oj re i Kajwal. 9Man i Crísto xcamic, y xc'un chic sak chuwach, man que'elok chi are i Kajwal pakawi, we oj c'aslic xak we xi oj camnak chic.
10¿Wuchac 'uri 'o jujun chixol yix quiqui 'at tzij chique i cachalal; xak 'o jujun n-que caj ti cachalal? Cu rik ni 'ij, konojel yoj coj e'el chuwach i Dios+ man cu 'atbej tzij pakawi chaka jujunal. 11Keta'am ile, man chupam u wuj i Dios queje iri tz'ibtalic:
Cu bij i Kajwal: "Lic katzij i tzij-i+ ,
conojel que xuqui na chinwach yin;
conojel quiqui bij na chi xui yin in Dios+ ."
(Queje ile tz'ibtalic.)
12Konojel 'uri, chaka jujunal, caka bij na chuwach i Dios, wach i ka 'anom chi, chuwach i jyub ta'aj.
Ma tzaksaj awachalal che tak wach ca 'ano
13Rumal-i, maka tzucuj chic ka mac chakawach. Are, chaka na u be wach coj tijin yoj chu 'anic; mokxa 'o tak i caka 'ano chi xa que tzak i kachalal rumal. 14Yin weta'am chi ni'pa i ca tijawic 'is 'utz; rumal i Kajwal Jesucrísto weta'am chi n-ta tak i 'olic chi n-ch'am taj chuwach i Dios. Xui-ri, we 'o jun cu na pu c'ux we n-ch'am taj, che ire 'uri, n-ch'am taj. 15We yet, rumal wach tak i ca tijo, ca 'an che awachalal chi ca bison ire, n-ta c'axnabal a c'ux 'uri che. I Crísto xcam rumal ire; ma 'an 'uri che chi ca sachic xa rumal wach i ca tij yet. 16N-ta xak ma 'ano we n-'us taj chique i juban, tupu aweta'am yet chi 'utz. 17I usuc' i ka 'olem pa 'atbal tzij re i Dios n-are ti wach tak i caka tijo, wach tak i caka tu'u; xa are wach tak ca pe ru' u Tewal i Dios, chi are i ka c'aslemal suc'ulic, xak i uxlanem pa ka c'ux, xak i quicotemal caka na'o. 18We queje ile coj tijin chu 'anic chuwach i Crísto, i Dios ca quicot 'uri ku'; xak i winak, 'utz coj quilo.
19Chaka tzucuj 'uri u chomalil kib cu' i kachalal; chaka tzucuj u to'ic kib chakawach che i ka c'aslemal chuwach i Dios. 20Maka yoj u chac i Dios chakaxol xa rumal wach tak i caka tijo. Katzij, ronojel tak i ca tijawic, 'is ch'am chuwach i Dios, péro n-'us ti caka 'ano we 'o i caka tijo chi xa cu tzaksaj jun kachalal chupam u mac. 21Mas 'utz we n-caka tij ti ti'ij, xak we n-caka tu' ti víno, xak maka yinya u wach junacos we xa tzaksabal re i kachalal caka 'ano. Maka 'an tak ile, we xa coc ire chi macunic rumal, o we xak que'el ire n-jiquil ta chic u c'ux rumal. 22We keta'am pa ka c'ux chi Dios 'utz crilo wach i coj tijin chu 'anic, 'utz 'uri ke yoj, xui-ri, 'o u chac xui yoj keta'am chuwach i Dios. 'Utz que i winak chi n-ta cu bij qui c'ux che, wach i que tijin chu 'anic. 23Xui-ri, we 'o cu bij ka c'ux che, wach tak i caka tijo, coj macun 'uri. Queje ile que'elok, man caka na pa ka c'ux chi n-'us ti caka 'ano. We 'o tak caka 'ano, y we n-kas ta jiquil ka c'ux che, coj macun 'uri rumal.